《郎月行》
唐代·张渐

朗月照帘幌，清夜有馀姿。洞房怨孤枕，挟琴爱前墀。

萱草已数叶，梨花复遍枝。去岁草始荣，与君新相知。

今年花未落，谁分生别离。代情难重论，人事好乖移。

合比月华满，分同月易亏。亏月当再圆，人别星陨天。

吾欲竟此曲，意深不可传。叹息孤鸾鸟，伤心明镜前。

作者简介：张渐，循之从子也。天宝中，杨国忠辟为幕佐。与窦华、宋昱、郑昂、魏仲犀同列，官至翰林学士。国忠败，坐诛。诗一首。